## La Generalitat posa en marxa l’oficina itinerant ‘Orgull de Comunitat’ per a informar i sensibilitzar sobre inclusió i diversitat

*** Es promourà el Protocol d’espais lliures de LGTBIQ+-fòbia i les campanyes de sensibilització sobre VIH i malalties de transmissió sexual
* El director general de Diversitat destaca la importància de la divulgació per a combatre la discriminació i fomentar el respecte i la igualtat en la societat**

La Vicepresidència Primera i Conselleria de Servicis Socials, Igualtat i Vivenda ha posat en marxa una nova estratègia per a la promoció i el foment de la diversitat, amb l’objectiu de sensibilitzar i conscienciar sobre la importància de la igualtat de tracte i la inclusió, així com per a informar sobre les malalties de transmissió sexual i la seua prevenció.

La iniciativa, impulsada per la Direcció General de Diversitat, consistix en una furgoneta que servirà d’oficina itinerant i que recorrerà diferents municipis de la Comunitat Valenciana, amb la marca ‘Orgull de Comunitat’, un lema que engloba totes les accions de difusió en matèria de diversitat i inclusió desenrotllades pel departament d’Igualtat.

La furgoneta iniciarà la seua activitat amb motiu de la celebració de les Falles 2025 i començarà el recorregut a Cheste i Torrent este dissabte, dia 15. Els dies 16 i 19 visitarà els carrers de València i el dia 17 es traslladarà a Benaguasil.

Està previst que l’activitat s’estenga també a la província de Castelló, durant la celebració de les festes de la Magdalena, i a Alacant, en les festes de Sant Joan.

El director general de Diversitat, Stephane Soriano, ha afirmat que este vehicle és “una nova manera de fer diversa la diversitat, apostant pel foment de la inclusió, el respecte i la igualtat, així com en contra de la discriminació i els delictes d’odi, sense fer un pas arrere en la defensa dels drets de les persones LGTBIQ+”.

**Campanyes sobre LGTBIQ+-fòbia i VIH**

Entre les accions que difondrà i promocionarà la furgoneta destaca el Protocol d’espais lliures d’LGTBIQ+-fòbia, que es va presentar el mes de gener passat en Fitur, com una mesura pionera per a identificar, reconéixer i certificar espais lliures de discriminació per a les persones LGTBIQ+.

Al respecte, Soriano ha destacat que el protocol “enfortix i reforça la imatge de la Comunitat Valenciana com una societat oberta, respectuosa i acollidora, a on les persones puguen sentir-se realment valorades, lliures i respectades”.

El vehicle també servirà de punt d’informació sobre la campanya del virus d’immunodeficiència humana (VIH), que està enfocada a lluitar contra la discriminació que patixen les persones amb VIH, que pot provocar la malaltia de sida en la seua fase més avançada. A més, sensibilitzarà sobre les actuacions i els programes d’alerta per a la prevenció de contagis per VIH i per malalties de transmissió sexual (MTS).

Sobre este aspecte, el director general ha apel·lat a la necessitat de mantindre les actuacions i els programes d’alerta per a la prevenció de contagis per VIH i per MTS, “ja que les dades constaten un increment de casos en els últims anys, la qual cosa fa necessari incrementar la informació i la formació”.

**Impuls a la diversitat**

En definitiva, Soriano ha insistit en la importància de transformar la percepció pública i reduir els estigmes associats a diferents grups. En este sentit, ha considerat fonamental el paper que tenen les campanyes i les polítiques públiques en matèria de diversitat.

Així, ha recordat altres iniciatives destacables que s’han impulsat des del seu departament, com l’obertura de la Casa de la Diversitat, un espai de promoció del diàleg, l’educació i el respecte a les diferències; i la creació del Consell Consultiu Valencià Consular, un lloc de consulta i de coordinació entre el cos consular de València i Castelló, així com de l’Associació del Cos Consular d’Alacant i el Consell.

També s’ha desenrotllat el Programa de la resposta coordinada al sexe químic i s’ha llançat una campanya per a acostar a la ciutadania la programació d’esdeveniments LGTBIQ+ organitzats amb motiu del Dia de l’Orgull.

A més, s’han establit aliances estratègiques amb organitzacions de la societat civil que han enriquit l’enfocament de les polítiques públiques en matèria de diversitat, centrades en l’atenció a persones de diferents identitats de gènere, orientacions sexuals i ètnies.

Fecha: 14/03/2025